O‘zbekiston musulmonlari idorasi raisi, muftiy Usmonxon Alimov vafoti munosabati bilan hamdardlik

15.08.2021
O‘zbek xalqi ogʻir judolikka uchradi. Mashhur diniy ulamo, atoqli jamoat arbobi, O‘zbekiston musulmonlari idorasi raisi, muftiy Usmonxon Temirxon oʻgʻli Alimov shu yil 15-avgust kuni 71 yoshida  vafot etdi.
U.Alimov 1950-yil 1-yanvarda Samarqand viloyati Ishtixon tumanida tugʻildi. 1982-1983-yillarda Buxoro shahridagi Mir Arab madrasasida, 1983-1987-yillarda Toshkent islom institutida, 1989-1990-yillarda Marokash davlatining Qaraviyyin universitetida tahsil oldi.
U muqaddas dinimiz asoslarini, arab va fors tillarini chuqur egallab, 1980-2006-yillarda Samarqand viloyati Payariq tumanidagi Imom Buxoriy masjidida imom noibi, imom-xatib vazifalarida samarali faoliyat olib bordi. Buyuk ajdodimiz Imom Buxoriy abadiy orom topgan tabarruk ziyoratgohda olib borilgan keng koʻlamli qurilish-obodonlashtirish ishlarida yuksak tashkilotchilik va tashabbuskorlik qobiliyatlarini namoyon etdi.
Usmonxon domla oʻzini “Imom Buxoriyning xodimi” deb hisoblar va bunday sharafli nom bilan doimo faxrlanar edi. U muhaddislar sultoni boʻlmish buyuk bobomizning hayoti va ijodi toʻgʻrisida yurtimizda birinchilardan boʻlib “Imom Buxoriy barakoti” asarini yozgan yetuk ulamo edi.
2000-2006-yillarda Samarqand viloyati bosh imom-xatibi lavozimida sidqidildan mehnat qilib, katta bilim va hayotiy tajribasini ezgu amallarga safarbar etdi.
U.Alimov 2006-yili O‘zbekiston musulmonlari idorasi raisi, muftiy lavozimiga saylandi. O‘tgan davr mobaynida u respublikamizda ijtimoiy-ma’naviy, diniy-ma’rifiy muhit barqarorligini ta’minlash, dinimizning insonparvarlik mohiyatini asrash va keng targʻib etish, yosh avlodni milliy qadriyatlarga hurmat va bagʻrikenglik ruhida tarbiyalash, sohada malakali mutaxassislar tayyorlash ishiga beqiyos hissa qoʻshdi.
O‘zbekiston musulmonlari idorasida soʻnggi yillarda amalga oshirilgan diniy sohadagi islohotlar, xususan, yangi madrasa va masjidlarning ochilishi, Qur’on oʻqitish kurslarining tashkil qilinishi, Qur’oni karimning arab va oʻzbek tillarida chop etilishi, idora qoshida axborot markazining tashkil etilishi, “Vaqf” xayriya jamoat fondining faoliyatini yoʻlga qoʻyish, musulmon mamlakatlari va xorijiy hamkorlar bilan munosabatlarning mustahkamlanishi kabi xayrli ishlarda muftiy hazratning xizmatlari katta boʻldi.
Usmonxon Alimov yurtimiz musulmonlarining hurmat-ehtiromiga sazovor boʻlish bilan birga, nafaqat Markaziy Osiyoda, balki musulmon dunyosida yuksak obroʻ-e’tibor qozongan ulkan ilm va ma’rifat sohibi sifatida e’tirof etilgan zot edi.
U 2012-yilda Islom olami uyushmasi ta’sis majlisining a’zosi hamda Butundunyo ulamolar kengashi a’zosi etib saylandi. Soʻnggi yillarda Iordaniyaning Islomiy strategik tadqiqotlar markazi tomonidan e’lon qilinadigan “Jahonning eng nufuzli 500 musulmoni” roʻyxatidan munosib oʻrin egalladi.
U.Alimov islomning barcha ilmlari sohasida tan olingan benazir olim edi. Unga O‘zbekiston xalqaro islom akademiyasining faxriy doktori unvoni berilgan edi. Muftiy hazratning qalamiga mansub “Tafsiri Irfon” asari Qur’oni karim ma’nolarini ona tilimizda mahorat bilan aks ettirgan muhtasham kitobdir.
Olimning “Imom Buxoriy – muhaddislar sultoni”, “Hazrati Imom”, “Yoshlar – kelajagimiz”, “Rasulullohning muborak vasiyatlari”, “Oilada farzand tarbiyasi” kabi oʻnlab kitoblari, yuzdan ziyod ilmiy-ommabop maqolalari el-yurtimiz oʻrtasida ma’lum va mashhur boʻldi.
U.Alimov hamisha odamlar bilan birga, xalqning dardu quvonchiga sherik boʻlib yashadi. Aholining ma’rifiy savodxonligini oshirish maqsadida “Soʻragan edingiz” degan maxsus rukn tashkil qilib, jamoatchilikni qiziqtirgan koʻplab bahsli masalalarga yillar davomida javob va yechim topib berdi.
U.Alimov davlatimiz va xalqimiz oldidagi unutilmas xizmatlari, jamiyatimizda bagʻrikenglik va dinlararo totuvlik muhitining mustahkamlanishiga qoʻshgan munosib hissasi uchun “El-yurt hurmati” ordeni bilan taqdirlangan edi.
Xalqimizning ajoyib farzandi, mashhur ulamo, atoqli jamoat arbobi, yoshlarning mehribon ustozi, kamtarin va samimiy inson Usmonxon Alimovning yorqin xotirasi qalblarimizda hamisha saqlanib qoladi.
Sh.Mirziyoyev, T.Norboyeva, N.Ismoilov,

A.Aripov, Sh.Minovarov, S.Turdiyev, S.Toshboyev